Med al sandsynlighed flytter en børnehave ind, hvor Løgstør Skoles børnefritidsordning holder til lige nu. Det betyder, at skolebørnene mister plads, og det bekymrer forældrene. - Jeg synes, det er utroligt frustrerende, at vi ikke ved, hvor børnene skal være, siger Joan Toft Nielsen, som er mor til et af børnene i skoleordningen. Politikerne vil placere børnehaven på skolen, fordi der skal bygges en trafikeret omfartsvej, hvor børnehaven ligger nu. Men på skolen frygter forældrene at deres børn mister 800 kvadratmetre. - Vi føler os til grin her på skolen. Vi har brugt en masse tid og energi på at diskutere, hvor vi ellers kunne lægge børnehaven - og nu tyder det på, at den alligevel skal ligge her, siger Jette Nielsen, der er formand for skolebestyrelsen. Kommunens borgmester, Knud Kristensen, mener dog, at placeringen af børnehaven er den rigtige. - jeg synes, det handler om at udnytte den plads, der er til rådighed. Vi har brugt lang tid på at finde frem til den rigtige beslutning, siger han. Børne- og skoleudvalget har allerede sagt ja til en børnehave på skolen. Det forventes, at byrådet tager den endelige beslutning om børnehavens placering den 27. februar.

Referat:
I Løgstør raser forældre over, at en børnehave med al sandsynlighed skal flytte ind i skolens bygninger. Det betyder, at skolens elever mister 800 kvadratmeter.